L 229/28
HR
Službeni list Europske unije
18.9.2023.
(d) dostavljanja odgovarajućeg popratnog dokumenta kojim se dokazuje spremnost države članice ili država članica u kojima podnositelj zahtjeva namjerava uspostaviti svoje postrojenje za potporu uspostavi takvog postrojenja; (e) postojanja odgovarajućih politika, uključujući tehničku zaštitu i provedbene mjere, čiji je cilj osigurati zaštitu neobjavljenih informacija i prava intelektualnog vlasništva, osobito s ciljem sprečavanja neovlaštenog otkrivanja poslovnih tajni ili curenja osjetljivih tehnologija u nastajanju.
Komisija daje smjernice o traženim informacijama i njihovu relevantnom formatu.
3.
Komisija obrađuje zahtjeve, donosi odluke te o njima obavješćuje podnositelje zahtjeva u roku od šest mjeseci od primitka potpunog zahtjeva.
Ako Komisija smatra da su informacije dostavljene u zahtjevu nepotpune, ona podnositelju zahtjeva omogućuje da bez nepotrebne odgode dostavi dodatne informacije potrebne za dopunu zahtjeva.
Odlukom Komisije utvrđuje se trajanje statusa na temelju predviđenog trajanja projekta.
4.
Komisija prati napredak postignut u uspostavi i radu integriranih proizvodnih postrojenja i EU tvornica čipova s otvorenim pristupom te redovito obavješćuje Europski odbor za poluvodiče.
5.
Operator postrojenja može od Komisije zatražiti da preispita trajanje statusa ili izmijeni svoje provedbene planove u pogledu usklađenosti sa zahtjevima iz članka 13. stavka 3. odnosno članka 14. stavka 3. ako takvo preispitivanje smatra opravdanim zbog nepredviđenih vanjskih okolnosti.
Komisija na temelju takvog preispitivanja može revidirati trajanje statusa dodijeljenog u skladu sa stavkom 3. ovog članka ili prihvatiti izmjenu provedbenih planova.
6.
Ako Komisija utvrdi da postrojenje više ne ispunjava zahtjeve iz članka 13. stavka 3. odnosno članka 14. stavka 3., operatoru integriranog proizvodnog postrojenja odnosno EU tvornice čipova s otvorenim pristupom daje priliku da iznese primjedbe i predloži odgovarajuće mjere.
7.
Komisija može staviti izvan snage odluku o priznavanju statusa integriranog proizvodnog postrojenja ili EU tvornice čipova s otvorenim pristupom ako se priznanje temeljilo na zahtjevu koji je sadržavao netočne informacije ili ako, unatoč dovršetku postupka iz stavka 5. ovog članka, integrirano proizvodno postrojenje odnosno EU tvornica čipova s otvorenim pristupom ne ispunjava zahtjeve iz članka 13. stavka 3. odnosno članka 14. stavka 3.
Prije donošenja takve odluke Komisija se savjetuje s Europskim odborom za poluvodiče nakon što mu dostavi razloge za predloženo stavljanje izvan snage.
Svaka odluka o oduzimanju statusa integriranog proizvodnog postrojenja ili EU tvornice čipova s otvorenim pristupom mora biti propisno obrazložena i podliježe pravu na žalbu operatera.
8.
Postrojenja čiji je status integriranog proizvodnog postrojenja odnosno EU tvornice čipova s otvorenim pristupom stavljen izvan snage u skladu sa stavkom 7. ovog članka gube sva prava povezana s priznanjem tog statusa koja proizlaze iz ove Uredbe.
Međutim, takva postrojenja i dalje podliježu obvezi utvrđenoj u članku 26. stavku 1. tijekom razdoblja jednakog razdoblju koje je prvotno bilo predviđeno pri dodjeli statusa u skladu sa stavkom 3. ovog članka ili, ako je status preispitan, jednakog primjenjivom razdoblju u skladu sa stavkom 5. ovog članka.
Članak 16.
Javni interes i javna potpora
1.
Smatra se da integrirana proizvodna postrojenja i EU tvornice čipova s otvorenim pristupom doprinose sigurnosti opskrbe poluvodičima i otpornosti Unijina ekosustava poluvodiča te da su stoga u javnom interesu.
2.
Kako bi se postigla sigurnost opskrbe i otpornost Unijina ekosustava poluvodiča, države članice mogu, ne dovodeći u pitanje članke 107. i 108.
UFEU-a, primjenjivati mjere potpore i pružati administrativnu potporu integriranim proizvodnim postrojenjima i EU tvornicama čipova s otvorenim pristupom u skladu s člankom 18.